In die lig hiervan pas onvergewensgesindheid nie by kinders van die Here nie. Mense wat besef dat God hulle vergewe het, is altyd bereid om ander te vergewe en om jammer te sê.
Vergifnis is dan ook altyd genade. Om daarop aanspraak te maak is om geen idee te hê van wat vergifnis kos nie. Vergifnis kos altyd lewe. Dit het Jesus sy lewe gekos en dikwels kos dit, by wyse van spreke, iemand se lewe om ’n ander te vergewe. As jy al iemand vir ’n diep seer moes vergewe, sal jy presies verstaan wat ek hiermee bedoel.
Hierdie benadering het ons in Suid-Afrika gesien met die werk van die Waarheids- en Versoeningskommissie onder leiding van Desmond Tutu. Slagoffers en oortreders sit so te sê saam om die tafel en praat sake uit. Ons vee nie die probleem onder die mat in of maak dit af as gering nie. Ons is eerlik oor wat gebeur het. En dan omhels ons mekaar en vergewe mekaar.
Dankie, Here, dat U so goed is vir my. Maak my ’n genadige mens wat maklik vergewe en vinnig om verskoning vra wanneer ek in die skuld is. Ek wil graag u goedheid en genade na almal in hierdie wêreld weerkaats. Amen.